khistorydata/jeongjo-sjw-relations huggingface dataset:
정조 19년
兵曹判書沈煥之疏曰伏以臣纔被不敢當之誤恩株守未固義分是懼冒肅新命益切兢惶千萬不意又伏承本兵特授之命臣於此驚隕震懍五情失守殆不省所以自措也噫臣庸愚鈍滯百不猶人猥荷特達之知遇厚沐不世之恩渥次第歷揚滾到九卿之班何莫非累則哲之明貽同列之羞者而至於今者恩命尤可以彷彿擬議於如臣者類者耶臣卽一老學究耳不但軍旅之事素所昧昧又況半世郊居衰病爲年靺韋之士罕接其面而今忽畀之以摠制戎權進退武列之事則是何異於猿狙之冠服鷄鶋之鍾鼓而亦豈所以仰望於我聖上曲遂萬物各從其性之仁者哉臣之前後踐歷誰非僥濫則豈獨於見職敢違屢召期遂微諒而誠以人器之太不近似而職務之無望堪承也是豈可以拜命爲禮趨走爲恭而仰酬洪恩之萬一者耶玆敢披瀝肝血疾聲呼籲於崇嚴之聽伏乞天地父母諒察之矜憐之將臣新授中權之任亟賜鐫改以愼官方以安賤分不勝大願臣無任云云答曰省疏具悉莫曰驟躋今時則異然卿其勿辭行公
정조 19년
戶曹判書李時秀疏曰伏以臣昨夜今朝四違嚴召豈不知逋慢之爲罪而區區廉義有不可拚棄故也畢竟顚倒未免冒進受符中心慙悚無面可顯乃於千萬匪意又伏奉地部移授之命恩言曠絶天牌荐辱臣於是驚惶感泣直欲攢地而不可得也本兵度支何等重任而半日之內左右兜攬寵靈所及道路咸聳手奉恩旨惝怳如夢五內失守不知所以置身之所而此在臣今日私義猶屬例語耳臣之昨今屢適不敢進身者卽以與前判沈頤之同罪而異勘故也今乃未蒙同勘之典移叨前戶判所叨之職有若初不相關者然臣若放倒廉防貪榮冒膺則無恥之恥臣何足恤其在朝家重四維之政顧何如也噫臣之一身非臣之有也頂踵毛髮莫非恩造燥濕荑險義所不擇而今玆新命以公以私誠有所萬萬難冒者寧被傲慢之誅實無轉動之望玆敢略具短籲猥瀆崇聽伏乞聖明曲賜鑑諒亟命鐫改臣新授職名毋曠重務俾靖私義不勝幸甚臣無任云云答曰省疏具悉卿其勿辭行公
정조 19년
副司直徐龍輔疏曰伏以百祿鼎至五慶咸湊進冊之大禮順成呼嵩之褥儀載擧臣民慶忭易有其極仍伏念臣三載藩臬一味尸素戰恐憂畏惟大何是俟千萬不自意特地恩命自天有隕戎垣籌司之任次第聯翩臣誠驚惶震懍莫省所以自措也噫臣之本未長短聖明之所俯燭稟賦之魯下而文質無當習性之昏懦而矯柔不得何嘗彷彿於淸朝百執事之末而特蒙我聖上幈幪生成之澤瘡疣百出輒勤敎牖冥道多艱曲費造化自翰注至于卿月無時而不喣嚅無事而不庇覆以致世所稱華貫顯膴歷揚無餘是豈臣眞有其才而然者區區所自矢者殫竭於筋力之際奔走於冗散之列以小答涓埃之萬一而若乃廟堂贊劃之謨軍旅鞱鈐之事非徒未學學亦不能則雖欲强所不能陳力依樣殆無異於耳絮而借聽背燭而索明不顚則沛理所必至而況今化理淸明百度維新政宜簡拔才彦置之有位以新一代之耳目丕變積痼之弊俗而乃反擧之於衆望之外擬之於無似之身負乘之致冠梁鵜之取譏猶屬臣一身私故而其於辱聖簡而累聖德何哉抑臣又有所萬萬切悲者先臣曾叨摠帥及當臣族叔有大之爲元戎也以一門兩帥之有懼私心上章陳懇卽蒙許解之恩言猶在耳事若隔晨又況壯營司命反重於訓局臣之驟躋僥濫尤倍於先臣之宿趼則往日之所已許之於先臣者寧獨靳之於臣身也哉玆敢略暴衷懇仰瀆崇嚴伏乞聖慈俯垂矜憐將臣新除摠戎使及有司堂上之任特許遞解以安私分不勝幸甚臣無任云云答曰省疏具悉知卿自在簪筆況見職亦取處地勿辭行公
정조 19년
工曹判書李家煥疏曰伏以臣以人則至譾劣也以跡則至畸單也庸陋顓愚殆若襪線之不長齟齬危臲奚啻墻壁之無依而幸逢淸時偏荷洪私陶甄拂拭逈出尋常庇覆煦育曲費造化前後揚歷罔非夢想之所不到撫躬揣分非無集木之懼銜恩怵義莫遂循墻之願朝晝之趨造班聯飄纓束帶便若視以固有中夜之耿耿無寐怳然若驚不知何以得此於聖明攬衣起坐自不覺枕席之每有餘澘矣不意玆者又伏承晉擢之命惝怳震懍此何事也夫六卿之長地望自別八座之列班秩甚峻雖或負歷已滿望實俱優猶宜難愼鄭重非可輕授況如臣之百無肖似萬不近可者乎且臣以都監董役於本月十七日已陞嘉義之階恩賞謬加涯分實踰敢陳罔功之實乞垂矜諒之典而未蒙褫鞶之恩終歸飾讓之科兢惕惶隕歷日靡弛豈意曾未浹旬又有此洊至之恩命此尤臣慙悚踧踖靡所容措者而在淸朝重官方惜名器之道亦豈容若是屑越哉過福招災理所必至負乘致寇經有明訓反覆恩惟斷無蹲冒之望玆敢猥陳衷懇仰瀆崇嚴伏乞聖慈特降收還之命以卒生成之澤不勝大願臣無任云云答曰省疏具悉卿其勿辭行公
정조 19년
副司直洪仁浩疏曰伏以歲元月正百祿鼎至日吉辰良五慶咸湊奉冊寶而達孝冞光陪殿宮而情禮俱伸八域含生鼓舞歡欣臣於是參叨近班慶祝伸誠趨走興榮千萬不自意晉秩特恩自天有隕臣誠驚惶震越五內失守歷累日而靡所止屆臣之頂踵毛髮皆殿下賜耳孱劣無所備數而庇覆而剪拂之冥墑之每蹈坑窞而拯活而袵席之山海高深末足喩其恩造隕結縻粉亦難報其塵刹則伊日呼嵩之班昵邇耿光獲瞻縟儀者恩至渥也願亦足矣豈復有一半分夢想於罔功監資也哉撫身章而驚在喜先擎華誥而汗與淚逬父子兄弟相對攢祝惟恐圖酬之無階秪覺盈盛之爲懼而已至於命德之不宜濫授負乘之必致其災則有未敢支辭敷說殆若循例飾讓者之爲也間廁承宣無暇控免昨叨金吾不敢違傲而揚揚仍冒寔非義分之所安玆敢畢瀝衷悃仰瀆崇嚴伏乞聖慈天地父母諒臣兢蹙之如右察臣辭遜之由中亟命收還臣新授職秩以重公器以安私分焉臣無任云云答曰省疏具悉卿其勿辭行公
정조 19년
乙卯正月二十八日辰時上御誠正閣藥房入診禮房承旨同爲入侍時藥房提調閔鍾顯行左承旨李晩秀左副承旨李儒慶假注書吳泰曾記注官白慶楷金良倜檢校待敎徐有渠醫官柳光翼金孝儉金光國周命新李敬培朴春源吳仁豐以次進伏訖鍾顯等曰三陽雖已回泰一寒尙此未解聖體若何上曰一樣矣鍾顯等曰王大妃殿氣候何如上曰一樣矣鍾顯等曰惠慶宮氣候何如上曰一樣矣鍾顯等曰醫官今旣待令使之入診何如上曰置之可也上曰璿源譜略不必待時直爲內入可也命書傳敎曰璿源譜略進上進獻宗簿提調綾恩君具允明半熟馬一疋賜給御牒書寫官安昌君燝校正官西淸君煋都廳正崔景岳竝依丁卯年例加資資窮者亦依丁卯年例熟馬一疋代給主簿朴命球陞敍直長林淵浩尹秤日淺亦依丁卯年例上弦弓一張賜給監役洪章輔陞六書寫忠義李澾崔恩憲等今番雖不設廳所重自別亦依丁卯設廳例相當職除授而丁卯則承傳一人馬帖賜給一人令政院問于該寺捧傳旨寫字官計士唱準員役工匠等令該房該曹取考丁卯等年例分等施賞又命書傳敎曰園幸在近舟橋之役將始而主管之人不可不備員況度支重務亦不可久曠其在重四維之道督令受符有非禮使之義兵曹判書李時秀移拜度支之任材器相稱可謂得人卽爲牌招察任摠戎使徐龍輔舟橋堂上差下又命書傳敎曰刑曹判書沈煥之兵曹判書除授牌招傳授命召儒慶曰禁衛大將當於來月初二日南壇進去而景慕宮動駕時弘化門南路留陣同日相値何日爲之上曰問于該大將更爲稟定可也仍命退諸臣以次退出
정조 19년
行都承旨趙尙鎭牌進不行左承旨李晩秀奉命出去行右承旨洪仁浩齋直左副承旨任希存齋宿右副承旨李儒慶齋宿同副承旨李肇源齋直注書鄭文始病一員未差假注書徐俊輔齋宿具得魯齋直事變假注書尹致永仕
정조 19년
李晩秀啓曰同副承旨丁若鏞今日不爲仕進卽爲牌招何如傳曰允
정조 19년
傳于任希存曰左副承旨入侍
정조 19년
傳于李晩秀右承旨馳詣宗廟景慕宮奉審摘奸以來
정조 19년
以香室景慕宮春享大祭親祭受押單子傳于李晩秀曰親押
정조 19년
傳于洪仁浩曰同副承旨聞有親嫌許遞都承旨前望單子入之待下批牌招察任承旨前望單子入之趙尙鎭落點
정조 19년
傳于李肇源曰前參議尹得孚承旨除授牌招察任
정조 19년
洪仁浩啓曰新除授同副承旨尹得孚年限已過何以爲之敢稟傳曰刑曹參議改差其代今日政擬入之事分付承旨則前望入之待下批牌招
정조 19년
以校理李升運牌不進罷職傳旨傳于李晩秀曰只推
정조 19년
李晩秀啓曰玉堂上下番俱空已至多日事甚未安校理李升運旣有只推之命卽爲牌招入直何如傳曰允
정조 19년
傳于李晩秀曰明日卽二月初一日也春寒尙峭耆耇大臣以下之赴公宜有潤狹姑限解凍大小朝儀許着煖帽
정조 19년
李允謙汰去代尹致永爲事變假注書
정조 19년
趙尙鎭啓曰吏曹判書尹蓍東參判黃昇源牌不進推考傳旨今方捧入參議朴宗甲差祭開政命下之後如是違牌不卽擧行事甚未安判書參判竝卽牌招何如傳曰允
정조 19년
有政吏批判書尹蓍東進參判黃昇源進參議朴宗甲差祭行都承旨趙尙鎭進以李羲甲申大尹爲副校理李龜雲爲修撰李秉鼎爲禮曹判書洪檍爲刑曹判書尹得孚爲刑曹參議奇彦鼎爲知義禁林道浩姜彝正爲同義禁沈煥之爲內醫提調黃仁默爲司䆃提調趙宗鉉爲平市提調沈煥之爲軍器提調李時秀爲禮賓提調辛漸爲顯陵令權大應爲引儀
정조 19년
兵批判書沈煥之病參判柳誼入直進參議金載翼未肅拜參知吳泰賢未肅拜行右承旨洪仁浩進以洪義榮李鼎模李殷模沈銖趙德潤尹魯東鄭來百金孝秀爲副司直韓致應李羲甲爲副司果
정조 19년
李晩秀啓曰玉堂上下番俱空已至多日事甚未安今政新除授玉堂待下批竝卽牌招以爲推移入直之地何如傳曰允
정조 19년
以校理李升運副校理李羲甲申大尹牌不進罷職傳旨傳于李晩秀曰只推
정조 19년
李晩秀啓曰校理李升運副校理李羲甲申大尹旣有只推之命竝卽牌招以爲推移入直之地何如傳曰允
정조 19년
李晩秀啓曰新除授校理金銑時在江原道原州地修撰李龜雲時在慶尙道禮安地經筵入番事緊斯速乘馹上來事下諭何如傳曰允
정조 19년
以香室受押單子傳于洪仁浩曰定陵遣大臣酌獻禮攝行香祝咸興本宮告由祭香祝大臣明當奉詣當於仁政殿月臺親押祝貼親傳香祝仍行祗迎之禮而今夜出齋於便殿明曉先詣眞殿行朔展拜由萬安門出宮該房知悉
정조 19년
傳于洪仁浩曰明日親押親傳香祝時時刻直殿展拜後待下敎爲之侍衛則別雲劍外皆以入直爲之事分付
정조 19년
洪仁浩啓曰今日承旨當爲齋宿都承旨趙尙鎭所當牌招而拘於廳規不得請牌何以爲之敢稟傳曰牌招
정조 19년
洪仁浩啓曰今日承旨當爲備員齋宿而前望單子入之姑未點下何以爲之敢稟傳曰已點下牌招齋宿
정조 19년
李儒慶以兵曹言啓曰再明日動駕時本曹堂上侍衛及守宮導駕當爲備員而參議權裕身病猝重勢難行公云令政院稟旨變通令該曹以在京無故人口傳差出待下批牌招以爲備員之地何如傳曰允
정조 19년
洪仁浩啓曰因兵曹草記再明日動駕時本曹堂上侍衛及守宮導駕當爲備員而參議權裕身病猝重勢難行公令政院稟旨變通事允下矣何以爲之敢稟傳曰許遞
정조 19년
傳于李肇源曰兵曹參議參知未差之代令該曹口傳差出待下批牌招推移入直
정조 19년
吏曹口傳政事金載翼爲兵曹參議吳泰賢爲參知
정조 19년
假注書曺錫中書啓臣敬奉聖批馳往傳諭于南部薰陶坊鑄字洞契議政府左議政兪彦鎬所住處則以爲臣冒控肝膈之懇丐蒙收還之恩卽者史官臨宣聖批十行恩言去益隆摯臣拜稽秪承惶隕感激自不覺淸血之交逬也噫臣之空疎譾劣百不猶人者何嘗一分近似於三事之任而前旣不能力辭終至冒沒承應周歲伴食醜拙畢露有時追思惶汗浹背到今八年之後習俗日偸世變無窮肆惟我聖上澳發絲綸光明灑落思所以振肅整理則其對揚之責專在於輔相而矧玆恩諭至以其幾善端其漸陽復爲敎是誠我殿下體天順人之嘉會臣固不勝欽仰讚頌之寵靈諉以宿趼晏然冒出畢竟僨敗虛辱委畀之重責勉之隆則其爲孤負之罪奚直逋慢之比哉此臣之所以寧犯違傲之誅而不敢爲趨承之計者也優旨隆渥若是曠絶而顧乃一味縮伏自速罪戾豈臣樂爲而然哉誠以不敢當不獲已者存耳伏地戰慄惟願亟被威譴使朝綱無隳微分少安云矣敢啓傳曰知道
정조 19년
任希存以備邊司領議政意曰政府每於歲首觀察使薦而左右相姑未出仕臣身病添苦限內不得議薦之意敢啓傳曰知道
정조 19년
任希存以都摠府言啓曰今日入直內三廳武兼禁軍及軍兵等當爲中日習射而景慕宮春享大祭齋戒相値不得爲之之意敢啓傳曰知道
정조 19년
任希存以御營廳言啓曰本廳中軍邊慶遇身病甚重勢難察任改差何如傳曰允
정조 19년
兵曹以鄭觀采爲御營中軍
정조 19년
兵曹啓目來二月初十日水原等四邑武士武科初試時應行節目磨鍊後錄依後使內白何如判付啓依所啓施行爲旀初試捧單後每邑實數本府及三邑都數後錄狀聞事預爲分付爲良如敎
정조 19년
禁府啓目前持平洪秀晩原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編且有捧草供以入之命上裁何如判付啓赦令屬耳爲先罷職不敍放送爲良如敎又啓目前摠戎使申大顯原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編且有捧草供以入之命上裁何如判付啓身爲將臣不知軍摠三鎭屬名數詢問之下對以騎各三哨步各五哨而摠爲三萬餘名云者萬萬駭然兺除良嚴飭何如捧還有弊可謂兩罪俱發加施不敍之典放送爲良如敎又啓目校理朴吉源副校理尹魯東鄭來百修撰徐有聞韓致應副修撰李羲甲等原情云云係是禁推所當直爲照律是白矣旣有捧草供以入之命上裁何如判付啓竝只解見任放送爲旀凡事須各稱當始乃誠實況告君之辭乎不欺務實固難責之於如渠拮据於利欲場中者諸供無不一辭而渠獨用別語如許習氣猶不知悛革面新反瞞眼依舊徐有聞供辭乙良勿施過齋後更良嚴問捧口招以問爲良如敎又啓目前守門將趙運喆原情云云傳旨內辭緣泛稱遲晩所當請刑是白乎矣旣有捧草供以入之命上裁何如判付啓何足責付過放送爲良如敎
정조 19년
領敦寧府事金履素疏曰伏以臣至愚極陋百不猶人濫被洪造致位三事居然四年之久矣觸事昏憒旣無以擔着向前含恩低徊又未能引分乞退致使至尊獨勞於上而臣則恬然冒據一直素餐每自循省惶汗浹背乃者三始履端之辰特行百僚朝參之儀聖心求助盈庭聳聽而如臣無似忝在中書曾不能發一言論一事對揚其萬一此際諫臣之言誠爲世道之幸臣實愧服之不暇而勤攻之論猶失太恕涵容之德特寬重誅畢竟處分只許遞免遂以負罪未勘之蹤反蒙釋負就閒之恩臣於是惶隕感激益不知所以自措噫臣罪臣自知之以臣不肖無能偏荷罔極之恩委寄之重責勉之切逈異他人而絲毫無補罪戾山積目見國事之艱虞民憂之澒洞義理之晦塞人心之陷溺而恬嬉度日若無省覺以至於今番奸賊之出凶情狼藉聖誣莫卞凡有血氣之倫莫不驚痛憤惋而職忝輔相不能逆折於未然義重沐浴反愧疎逖之忠言論其辜負斧鉞猶輕若是者尙可以抗顔朝端自處以大官重貽淸朝之羞哉敦府新命宜卽叩謝而踧踖慙懼不敢爲晏然趨承之計玆敢短疏自列仰瀆崇聽伏乞天地父母俯垂鑑諒亟勘臣罪負以爲辜恩溺職之戒焉臣無任云云答曰省疏具悉卿懇當局者迷遂事勿說卿須安心肅命仍傳曰此批答敦郞發牌傳諭
정조 19년
判中樞府事李秉模疏曰伏以臣以千萬無似之姿叨千萬不近之職日月愈久而罪戾兪積曾無一事之淬礪以致庶務之瘝曠論道經邦固非可擬於如臣而簿書期會亦無望於依樣畫葫上而至尊獨勞下而世道日壞俯仰愧懼若隕淵谷日前朝參卽我聖上一初淸明之會而隨行而進逐隊而退臣罪至此益無所逃諫長之論太近宛轉而遞免之恩冥出包容罪名不加樞銜旋降天高地厚欲報無由叩謝之禮敢稽一日而惟此樞銜卽因相職之置處則唐突出膺恐壞義分晏然泯伏尤極悚息徊徨踧踖不知爲計噫嘻痛矣前古所未聞所未見至妖至憯之賊潛伏於近密之列矯誣我聖德滓穢我太淸如鬼如蜮情節狼藉而臣旣不能逆折姦萌又不能先事致討反使忠憤之論出自疎逖之地而臣乃甚於聾瞽無異木偶轎前一奏亦不能明白直斥沬血痛卞一則臣罪二則臣罪人人之所共誅而大官任安危之責則人所未及誅而宜先誅之大官之中臣經閣銜而賊在近列則僚相雖未及言之臣當先之而玩愒如此伈泄如此何莫非臣之罪也歷日兢惶玆敢冒死仰龥伏乞聖明亟勘臣前後辜負之罪以警具僚以嚴國綱千萬幸甚臣無任云云答曰省疏具悉卿懇往雖勿諫焉得盡善卿須安心肅命仍傳曰此批答樞郞發牌傳諭
정조 19년
乙卯正月二十九日辰時上御重熙堂左副承旨入侍時左副承旨李儒慶假注書曺錫中記注官白慶楷金良倜以次進伏訖上曰右承旨同爲入侍賤臣承命出與右承旨洪仁浩偕入上命仁浩書傳敎曰左副承旨馳詣南壇木覓山三角山漢江奉審摘奸以來禮房承旨俟祭時詣南壇行祀後還奉神版於神室回奏上命錫中曰進去三角山執事齋沐祭器整潔另加申飭仍以典祀官兼行大祝之事行祀後奉安神版於神室吳泰曾進去木覓山白慶楷進去漢江竝以一例爲之可也上曰禮房承旨入侍出榻敎仍命退承史以次退出
정조 19년
行都承旨徐邁修齋宿行左承旨李晩秀內閣齋宿行右承旨洪仁浩齋直左副承旨任希存齋宿右副承旨李儒慶齋直同副承旨李肇源齋宿注書鄭文始病一員未差假注書曺錫中齋直徐俊輔齋宿事變假注書尹致永仕
정조 19년
李儒慶啓曰文臣製述以何日爲之乎敢稟傳曰還宮後更稟
정조 19년
李儒慶啓曰來初五日朝參日次而社稷大祭齋戒相値頉稟之意敢啓傳曰知道
정조 19년
任希存啓曰明日大駕詣景慕宮入齋室後王大妃殿惠慶宮問安承旨進去乎敢稟傳曰出宮後問安左副承旨進去申時右副承旨進去
정조 19년
李晩秀啓曰都承旨趙尙鎭牌不進推考傳旨今方捧入今日齋宿承旨當爲備員所當牌招而拘於廳規不得請牌何以爲之敢稟傳曰許遞前望單子入之待下批牌招察任
정조 19년
傳于李晩秀曰承旨房仍都承旨爲禮房左承旨爲軍士房
정조 19년
吏曹口傳政事以趙瓊爲分內醫提調
정조 19년
李肇源啓曰景慕宮春享大祭親祭時薦俎官今日當爲齋宿而戶曹判書李時秀未肅拜卽爲牌招以爲淸齋之地何如傳曰允
정조 19년
李儒慶啓曰戶曹判書李時秀牌不進推考傳旨今方捧入而親祭時薦俎官當爲齋宿如是違牌不卽承膺事甚未安更卽牌招何如傳曰出處之際寧過無不及自是美事使其所執如或可東可西則豈不體諒而戶判處義萬萬不成況金吾則以同罪同律爲說猶似然矣以越捧勘罪此皆雖曰僚堂長堂與次堂自有區別況赴衙擧行只是判堂一人則已自當初處義未免太過至於見任之力避實無所據則隨違隨招是豈强所不可强也以前判堂之本職戶判其時已勘罪之金吾僚堂難安於爲其代云者國體則近於屑越私義則亦近於强覓況致齋在今日而薦俎官之尙不出肅尤非分義之所敢出戶曹判書李時秀從重推考更卽牌招斯速承命
정조 19년
傳于李肇源曰發遣夷郞諸執事淸齋與否摘奸以來
정조 19년
李肇源書啓臣敬奉聖批馳往傳諭于南部會賢洞二間屛門契議政府右議政蔡濟恭所住處以爲臣俄於附奏略陳不可進之義庶冀聖心體諒卽者銀臺近臣齎傳聖諭仍命偕來臣不勝萬萬惶感不知所以自措閟宮親享何等國之大事而緣臣不出獻官尙不啓下聖敎責勉專在於此今則日勢已暮淸齋時急到此地頭何暇他顧謹當出而齋宿待明曉與左揆同肅恩命以效駿奔之誠若臣不可出之義從後細陳以竢進退之命矣王人之一夜留滯亦添臣惶悶之端亦乞卽命還入以安私分焉云大臣明日欲爲肅命而臣旣承偕來之命姑爲仍留之意敢啓傳曰知道爾則先爲入來
정조 19년
記注官曺亨壽書啓臣敬奉聖敎馳往傳諭于南部會賢坊二間屛門契議政府右議政蔡濟恭所住處則以爲日昨恩批之降及於臣者便一殷周誥命感恩銘鏤之餘竊自幸以糞土賤品遭逢聖明猥托於灝噩之中將與天壤不弊古人所云臣主俱榮此之謂也臣之濫叨異渥旣如此又無別般情勢橫在目下趨肅新命何必俟駕而第難進之義不待臣知之朝廷百僚皆知之人臣事君其可以心知非義而難於違命苟然行之乎聖孝靡極閟宮大享親自祼薦區區寸誠豈不知有事爲榮而昨於吏郞之來問不敢受帖達宵惶懍兼以悵缺不知所達今又史官奉傳聖諭至問去就又令以簉朝日附奏臣之身如有可以簉朝之義則何敢先爲附奏後乃祗肅有若作爲層節者乎今日當往宮門外閭家待明日迎送聖駕以效頻頻之忱矣云矣敢啓答曰知道卿無不可出之義莫重享事獻官尙不啓下其在事面萬萬未安安心卽爲肅命事遣承旨傳諭與之偕來仍傳曰偕來承旨同副承旨進去
정조 19년
以校理李升運副校理申大尹牌不進罷職傳旨傳于徐邁修曰只推
정조 19년
傳于李晩秀曰侍衛軍兵毛具
정조 19년
傳于李晩秀曰日寒如此禁府刑曹時囚保放
정조 19년
傳于李晩秀曰日寒如此明日動駕時着甲冑除之事分付
정조 19년
李晩秀以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間推擇乎敢稟傳曰園幸往還多費日字今年則只行秋謁以此知悉可也
정조 19년
徐邁修以弘文館言啓曰本館下番闕直事甚未安校理李升運副校理申大尹旣有只推之命竝卽牌招以爲推移姑降入直之地何如傳曰允
정조 19년
李晩秀以整理所言啓曰今此園幸時軍令出宮第一日露梁晝停衿川宿所第二日沙斤川晝停水原宿所第三日園所展拜還詣水原宿所第四日進饌第五日設文武科第六日沙斤川晝停衿川宿所第七日露梁晝停當日還宮以此磨鍊之意分付兵曹何如傳曰允日子臨時更稟後分付禮曹推擇可也
정조 19년
李晩秀以整理所言啓曰惠慶宮詣顯隆園時分承旨史官內局提調兵曹摠府堂郞令吏曹依例差出事分付何如傳曰今番行幸時凡事皆從省略出於仰體況慈宮駕後欲爲陪詣矣分司差出竝除之事分付可也
정조 19년
李晩秀以整理所言啓曰今此園幸時隨駕百官軍兵依例先詣江頭事分付吏兵曹及該營何如傳曰允今番行幸時獻御饌品猶且從略者所以仰體省弊之至意也況諸臣飯供軍兵饌具乎昨年飭敎何等截嚴今番又或現發於繡衣之行則此令後之犯也難免加倍之律預爲嚴飭俾爲申明約束可也
정조 19년
李晩秀以整理所言啓曰今此園幸時大駕詣園所後百官行禮旣承筵敎依正月二十一日景慕宮展拜時例置之親祭時儀節亦依景慕宮奠酌例百官勿爲入參事一體分付何如傳曰允
정조 19년
李晩秀以整理所言啓曰今此園幸時隨駕各衙門堂郞以下員役及各營門將官校卒盤纏依筵敎自本所上下之意敢啓傳曰知道
정조 19년
李晩秀以整理所言啓曰今此園幸時舟師大將令兵曹預爲差出何如傳曰允
정조 19년
李晩秀以整理所言啓曰華城進饌日本府老人朝官年七十士庶年八十以上及乙卯生人鎭南樓前路設樂饋酒事旣承筵敎矣自該府預爲抄出修成冊報本所事分付水原留守處何如傳曰允伊日分遣給米於本府地方四民邑底及園底居生者聚會城內通衢遣承旨分給事亦令留守知悉預爲抄出成冊報本所與老人實數枚擧草記可也
정조 19년
李晩秀以整理所言啓曰華城進饌習儀時本所堂上一員前期下往與留守眼同肄習何如傳曰允
정조 19년
李晩秀以整理所言啓曰部字內伏兵除之只設斥堠而果川衿川廣州境內斥堠伏兵守摠兩營各隨地方擧行傳語軍只部字內排立矣今亦依此擧行事分付何如傳曰允今番擧動異於他時夜則饋粥晝則給糧事嚴飭本府留守本道監司處可也
정조 19년
李晩秀以整理所言啓曰今此園幸時各站設布帳當自各營門擔當擧行露梁禁衛營擧行衿川訓鍊都監擧行沙斤川御營廳擧行事分付領去校卒盤纏及馬貰自本所上下之意敢啓傳曰知道
정조 19년
李晩秀以整理所言啓曰今此華城文武科試取時擧子捧單當以三式爲準而庚戌試取時挾戶居生之類雖未滿三式旣有許赴之例今番則何以爲之乎敢稟傳曰今番則慶科也己酉以後姑未準三式以二式爲準事分付留守處可也
정조 19년
李晩秀以整理所言啓曰今此園幸時本府郞廳當爲分站擧行矣露梁站則郞廳金龍淳衿川站則郞廳洪大榮沙斤站則郞廳李潞秀園所站則郞廳具膺前期定送堂上則雖不必前期出往亦宜分站擧行堂上徐龍輔露梁站李時秀衿川站徐有防沙斤川站尹行恁水原站徐有大園所站句檢擧行之意敢啓傳曰知道雖以行路言之駕前後及衛內外諸事分掌檢察其中堂上徐龍輔尹行恁年富力强俱兼數事其餘各管一務預加商度以爲臨時鍊熟之地可也
정조 19년
李晩秀以整理所言啓曰今此園幸時塘馬自闕門至江頭留陣營擧行自江頭至園所隨駕營擧行矣沿路有人家處自當從便入接而至於無人家處分付畿營使之結幕以給俾無露處之弊何如傳曰允此後募入人家自明年俾無結幕之弊事畿伯處嚴飭分付可也
정조 19년
李晩秀以整理所言啓曰前此園幸時舟師大將所領軍物有大小之別矣今番則以何軍物擧行乎敢稟傳曰今番則以大軍物待令而切勿新備亦勿修改事嚴飭舟橋堂上可也
정조 19년
李晩秀以整理所言啓曰舟橋渡涉時惠慶宮當先詣御行宮大駕渡涉節次何以磨鍊乎敢稟傳曰當陪駕同時渡涉一依定式節次爲之事分付可也
정조 19년
李晩秀以整理所言啓曰今此園幸時露梁鎭別將率左右牙兵蔓川近處札駐祗迎大駕過地方後壯勇營陣尾局鱗次作行到津頭從便留駐回鑾時津頭廣闊處祗迎過地方罷歸拜峯鎭別將率牙兵二旗留待本鎭還宮後撤罷事竝令壯勇營稟旨分付何如傳曰允
정조 19년
李晩秀必整理所言啓曰今此園幸時華城城操夜操日子令色承旨臨時稟旨分付而節次則令兵曹及壯勇內外營磨鍊啓下何如傳曰允
정조 19년
李晩秀以整理所啓曰華城進饌日隨駕軍兵犒饋城操翌日參操軍兵乾犒饋事旣承筵敎矣容入物力當自本所上下以此預爲分付於水原留守處何如傳曰允
정조 19년
李晩秀以整理所言啓曰今此園幸時大駕到水原府進饌依筵敎定奪儀節參互進饌謄錄令禮曹稟旨磨鍊而協律郞則啓螺宣傳官代行擧麾則以金鼓旗代用鼓樂則以壯勇內外營軍樂代用一依幸行時設科唱榜例擧行事分付何如傳曰允
정조 19년
李晩秀以整理所言啓曰今此園幸時惠慶宮隨駕宮人掖屬宮屬女伶等衣資馬貰盤纏依筵敎自本所磨鍊上下何如傳曰允
정조 19년
李晩秀以整理所言啓曰今此園幸時本所堂郞陪從服色依筵敎以軍服磨鍊前排及校卒自壯勇營量宜定送事分付何如傳曰允
정조 19년
李晩秀以整理所言啓曰本所軍兵員役當爲出入於衛內掌標令備邊司照數成給何如傳曰允
정조 19년
李晩秀以整理所言啓曰今此園幸時王大妃殿問安使守宮承旨擧行後狀聞事旣承筵敎矣承旨中使問安馬竝除之事分付何如傳曰允
정조 19년
李晩秀以整理所言啓曰惠慶宮詣華城第三日進饌時參班內賓衣次馬貰外賓盤纏依筵敎自本所磨鍊上下何如傳曰允進不進依先朝新蠶時例預爲捧入可也
정조 19년
李晩秀以整理所言啓曰今此園幸時留陣留營營門當爲知委而取考該曹謄錄則在前訓局隨駕時禁衛營留陣御營廳留營矣今番則適値兩營鄕軍停番之時訓局隨駕外步軍幾哨權屬禁營留陣事令該曹稟旨磨鍊何如傳曰訓局馬步餘軍全數禁營留陣可也
정조 19년
李晩秀以整理所言啓曰今此園幸時弘化門外守摠兩營留陣依例爲之與置之間當爲知委而取考該曹謄錄則連爲置之再昨年則留營禁衛中軍率鄕軍一哨朝房留駐昨年則守禦使率訓局留營軍一哨朝房留駐而晝則檢飭各門夜則巡察宮墻矣今亦依此例留陣置之守摠兩使及何營中軍朝房留駐事令該曹稟旨磨鍊何如傳曰都監中軍率餘軍一哨通化門外朝房留駐可也
정조 19년
李晩秀以整理所言啓曰今此園幸時隨駕馬步當爲稟旨分付而取考該曹謄錄則在前園幸時三營輪回隨駕而再昨年御營廳隨駕昨年禁衛營矣今番則訓局當次以此分付壯勇營鄕軍三哨將官率領先詣露梁行宮墻外環衛而動駕後仍爲後廂壯勇衛左右列挾輦軍尾局鱗次作行而晝停所宿所園所洞口外從留駐善騎別將率善騎隊一哨及本陣旗鼓前排先詣津頭越邊從便札駐大駕渡涉時迎接等事依例擧行後出駐信地一哨該將率領壯勇衛尾局相連作行到津頭與先詣善騎隊合倂札駐壯勇營京軍二哨先詣津頭大駕渡涉後大將竝與善騎隊二哨合倂率領壯勇衛尾局鱗次侍衛事一體分付何如傳曰允
정조 19년
李晩秀以整理所言啓曰今番園幸訓鍊都監當爲隨駕而定例中馬兵二哨步軍三哨駕前別抄駕後禁軍各五十人別隊馬兵五十名隨駕挾輦軍八十名餘軍五十名爲之前排以十二雙擧行矣今番則何以爲之乎敢稟傳曰今番則本府環衛步軍都數旣過十哨訓局則步軍二哨馬軍二哨隨駕而別隊馬兵則除之用於塘馬事分付可也
정조 19년
李晩秀以整理所言啓曰惠慶宮詣顯隆園時部將二員多率軍士前導禁雜人義禁府郞廳二員率羅將輦側近處亦爲禁雜人事分付何如傳曰此亦不緊竝除之事分付可也
정조 19년
李晩秀以整理所言啓曰今此園幸時惠慶宮詣顯隆園時前後廂軍兵預定稟定然後可以擧行以幾哨磨鍊而與城內動駕時事體自別宜有挾輦軍陪扈之節亦以幾名磨鍊事令該曹稟旨擧行何如傳曰先後廂軍兵挾輦軍兵當以隨駕軍兵仍用以此分付可也
정조 19년
李晩秀以整理所言啓曰今此園幸大駕入華城時壯勇內外使及隨駕營大將各具器服率旗鼓前排迎於城門外仍爲前導而城上軍兵各其將領信地迎接事分付何如傳曰允
정조 19년
李晩秀以整理所言啓曰今此園幸出宮時自京至江頭先後廂留陣軍兵中除出隨駕矣今番則馬步軍幾番幾哨令兵曹稟旨磨鍊而留陣大將隨駕到津頭落後入來間留營大將或中軍代領留營時則中軍率留營軍及留陣營餘軍留陣而待留陣大將入來率本營軍兵退去留營矣今此依此擧行而禁軍一百人挾輦軍一百名以留營軍中除出侍衛事分付御前前排禁衛營待令曾有定式而昨年則禁營隨駕故令訓局擧行矣今番依前以禁衛營待令事一體分付何如傳曰留陣中訓局步軍五哨馬軍二哨留陣大將率領隨駕到津頭還來間留陣則令中軍代領可也
정조 19년
李晩秀以整理所言啓曰今此園幸時壯勇外使率親軍衛二百人別軍官一百人步軍五哨自眞木亭爲先廂而訓局先廂軍兵則兩傍排立待駕過仍爲後廂環衛作門等事依例擧行事分付大駕詣園所時先後廂令兵曹臨時稟旨何如傳曰允入城門時隨駕大將有率旗鼓迎接之命大將則前進留待迎接信地先廂軍兵權屬於後廂事分付可也
정조 19년
李晩秀以整理所言啓曰今此園幸出還宮時如或侵曉侵夜則京植炬依前例減數把立價本例自畿營上下而今番則當自本所上下矣外方植炬及邑站望門炬何以爲之乎敢啓傳曰允外方植炬除之京植炬則還宮時觀勢待令事分付可也
정조 19년
李晩秀以整理所言啓曰今此園幸文武科試官依定例隨駕官中令政院備擬受點而文試官員數臨時稟旨事一體分付放榜時賜蓋賜花賜牌賜服依例擧行賜酒時醴酒黃夻甁盞抄帑服及天童與服色自本府待令事分付何如傳曰允
정조 19년
李晩秀以整理所言啓曰惠慶宮詣顯隆園時歸遊赤戴函負函陽繖扇差備當自江頭落後而還宮時預爲待令江頭事分付何如傳曰竝除之事分付兵曹及各該司可也
정조 19년
李晩秀以整理所言啓曰前此園幸時橋梁物力京而戶曹外而畿營上下矣今番則竝自本所上下何如傳曰允
정조 19년
李晩秀以整理所言啓曰華城文武科放榜時致詞令承政院繕寫禮曹郞廳官齎去事分付而所入物力自本所上下何如傳曰允
정조 19년
李晩秀以整理所言啓曰今此園幸時駕轎及各差備馬雖有勿爲捕把之命而至於雙轎馬非驛馬則難以擧行京畿二雙預差一雙海西二雙預差一雙竝人夫入把事分付司僕及兩道道臣而人夫衣資自本所磨鍊上下如有科外加把之弊而現發於備郞摘奸之行則當該犯者施以濫騎之律事預爲嚴飭何如傳曰允上來驛人夫下去後令道臣別爲施賞上來時治送之費一一會減俾知爲所重之意可也
정조 19년
李晩秀以整理所言啓曰文科試取時試紙依定例以戶曹大好紙出給市民使之取用何如傳曰允
정조 19년
李晩秀以壯勇營言啓曰本營鄕軍等私獵於楊州地矣小豹虎一頭捉得封進而捉虎軍姓名別單書入之意敢啓傳曰知道
정조 19년
左議政兪彦鎬疏曰伏以臣昨伏承曠絶之恩批一倍兢隕靡所容措而旣無以唐突趨承又不敢一向泯默猥以含恩待罪之意附奏於史官之回秪自伏地震懍惟大何是竢卽伏聞有閟宮春享享官特差之命臣惶隘悶蹙不省所出親祼隔日淸齋在卽臣子分義何敢言私而纔已仰請威譴則處分未下之前區區去就已非可論況臣之所叨新命實是千萬不近似委寄愈重而稱塞無路責勉愈隆而報答無階前疏瀝血之懇諒非獲已而尙靳收還之恩公憂私懼罔知攸屆今若以駿奔義重而晏然趨肅於匪分之職則實亦有違於惶愧祈免之初心倘蒙恩造得銜重任則臣曷敢不奔走自效於將事之列哉玆敢不避煩猥申控至懇伏乞聖慈俯賜矜察亟將臣新授職名特行鐫免仍勘臣瀆擾稽慢之罪以警具僚千萬幸甚臣無任云云答曰省疏具悉卿懇前批敷示備至何必更有架疊親享在明駿奔義重辭本之至於再尋過矣過矣安心出齋待朝肅命仍參百官之班仍傳于李肇源曰此批答遣史官傳諭于左議政昨聞吏郞之回奏左相則受置獻官名帖卿則不應玆遣史官更問去就以造朝日子附奏事傳諭于右議政
정조 19년
乙卯二月初一日卯時上御仁政殿親押傳香入侍時行左承旨李晩秀行右承旨洪仁浩左副承旨任希存右副承旨李儒慶同副承旨李肇源假注書吳泰曾曺錫中記注官白慶楷金良倜檢校直閣南公轍檢校待敎徐有榘以次侍立上具翼善冠衮龍袍乘輿出萬安門御仁政殿仍行親押禮傳香判中樞府事金憙受香出上祗送訖上曰景慕宮春享隔日親行有命當齋宿於仁政門內近處矣仍乘輿出仁政門由建陽門銅龍門集禮門明政門入永淸門交泰門還內諸臣以次退出
정조 19년
乙卯二月初一日申時上御集福軒都承旨左承旨入侍時行都承旨徐邁修左承旨李晩秀假注書徐俊輔記注官金良倜記事官吳泰曾以次進伏訖上曰頃日卿之朝參日所奏果好矣意好言好文亦好卿以老措大晩登科第筵席周旋果無生疎而領相之不爲擧論亦得之矣邁修曰臣之憒憒初無可言而至於臺地尤涉生疎聖敎之奬詡臣何敢當之乎上曰予觀朝臣去就二十年內不入于此則入于彼而確然如一不爲浮動者奉朝賀之次一提學當之矣左相之特授亦是弦韋中擧措也今番不得不黜陟以新耳目而此後只當視其人之善否而用捨之補闕拾遺偕底大道卿等之責也邁修曰今番黜陟之後便是一初之政凡事始勤而終惰是以魏徵有十漸之疏矣殿下御極之初凡於政望有以低望受點則雖微官末職莫不相賀動色近來則爵賞太過名器易紊此豈非惕念處乎臣之愚賤何足有無於其間而導率之方專在於此矣上曰予於用人雖有出入所秉執何嘗有出入耶末流之弊自然如此今番權裕疏出後不得不略示弦韋此後善爲之方專在於卿等矣上曰右相批旨見之耶其氣浩然之氣耶客氣耶向來若欲攻斥右相則一臺諫足矣何至於擧國聲討耶然右相自家之本色似不敢售於今日矣邁修曰如臣愚魯何敢當聖敎而一段同得於秉彝者亦自謂不後於人只當以此自勉而已上曰徐鼎修之入於文衡望承旨之責也邁修曰徐鼎修卽至親奉朝賀卽知舊而兩人不可謂之相親故兩邊之言果以好言傳道不言之中致有今番文衡之擧矣徐鼎修平日操心則爲之而意外遭臺啓誠不勝悶然矣上曰昭晰無餘有何關係乎上曰權裕只論外面而已己庚之間世道之弊自然如此難以執跡而怨懟之徒入言出言各自不同己庚以後庶幾矯革而駸駸然依舊本色義理無一撓改而世道自然如此矣邁修曰臣旣無文識又無才能顧何以仰裨日月之明而專在於自上淬礪之如何耳上命晩秀書傳敎曰今予一念之夙夜耿耿者奉先與爲民歲初以後連値莫重之禮又因展誠伸情之擧民事未免擔却一邊諸道之賙賑方張次對尙未從容爲之明日新拜兩大臣將欲出肅云齋明之時享事外事雖不可酬應耿耿於方寸者民事則鼎席具備之初所欲先聞豈外於是明日省牲器後當引見時任三相此意令廟堂先爲知悉諸宰中亦有民事陳達者亦令入侍又命書傳敎曰應製策問居首三上尹行恁文體雅潔不負所知極爲嘉尙內下豹皮一令賜給三中直赴李始源內下鹿皮一令賜給草三中右承旨李晩秀僉知睦萬中行副司直南公轍各紙三卷賜給三下右副承旨金啓洛吏曹參議韓晩裕紙二卷賜給草三下行副司直洪義浩紙一卷賜給應製雖異於科作未免違格所以置之違三中者也文則甚可適行大司成李家煥紙二卷特爲賜給仍命退承史以次退出
정조 19년
行都承旨徐邁修隨駕宿行左承旨李晩秀隨駕宿行右承旨洪仁浩隨駕直左副承旨任希存隨駕宿右副承旨李儒慶隨駕宿同副承旨李肇源隨駕直假承旨李相璜守宮直注書鄭文始病一員未差假注書曺錫中隨駕宿徐俊輔隨駕直事變假注書尹致永守宮直
정조 19년
李晩秀啓曰司僕內乘來言捲簾取稟答曰捲三面
정조 19년
任希存啓臣王大妃殿惠慶宮問安進去下直之意敢啓答曰知道
정조 19년
徐邁修啓曰禮貌官來言百官稟旨就次答曰知道
정조 19년
傳于李肇源曰大臣備局堂上引見
정조 19년
兵曹口傳政事行副司直李秉鼎
정조 19년
吏曹口傳政事以李秉鼎爲景慕宮提調
정조 19년
李儒慶以吏曹意啓曰大司成今當差出而擬望之人乏少承旨外任竝擬以入之意敢啓答曰知道
정조 19년
吏曹口傳政事李晩秀爲大司成
정조 19년
有政吏批判書尹蓍東參判黃昇源參議朴宗甲行都承旨徐邁修進啓曰禮曹參議今當差出而擬望之人乏少外任竝擬何如傳曰允金熙采爲副修撰李在學爲禮曹判書權裕爲參議朴瑞源爲宗簿正李安默爲兵曹正郞鄭致愚爲漢城主簿
정조 19년
兵批判書沈煥之參判柳誼參議金載翼參知吳泰賢同副承旨李肇源進副司直趙尙鎭丁若鏞權裕副司果尹夔欽
정조 19년
以祝史李升運拿處傳旨傳于李肇源曰分揀
정조 19년
李儒慶啓曰王大妃殿惠慶宮夕問安進去下直之意敢啓答曰知道
정조 19년
徐邁修以奎章閣守宮檢校待敎意啓曰夜間閣內諸處無事之意敢啓答曰知道
정조 19년
李儒慶以備邊司言啓曰吏曹判書尹蓍東備堂還差仍察有司之任何如傳曰允
정조 19년
李肇源以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓答曰知道
정조 19년
李肇源以壯勇營言啓曰依下敎本營隨駕將校軍兵等處設粥分饋之意敢啓答曰知道
정조 19년
李肇源以訓鍊都監言啓曰依下敎隨駕將校軍兵等處饋粥之意敢啓答曰知道
정조 19년
李肇源以禁衛營言啓曰依下敎本營留陣將校軍兵等處設粥分饋之意敢啓答曰知道
정조 19년
李肇源以御營廳言啓曰依下敎駕前別抄等處設粥分饋之意敢啓答曰知道
정조 19년
行都承旨徐邁修坐直行左承旨李晩秀病行右承旨洪仁浩坐左副承旨李儒慶坐直右副承旨任希存坐同副承旨李肇源坐注書鄭文始病一員未差假注書柳遠鳴仕直吳泰曾仕事變假注書尹致永仕
정조 19년
李肇源以都摠府言啓曰今日入直內三廳武兼禁軍及軍兵等中日習射請出標信之意敢啓傳曰知道
정조 19년
徐邁修啓曰文臣製述還宮後更稟事命下矣以何日爲之乎敢稟傳曰園幸後更稟
정조 19년
徐邁修啓曰專經文武臣殿講過齋後更稟事命下矣何以爲之敢稟傳曰園幸後更稟
정조 19년
徐邁修啓曰左承旨李晩秀今日不爲仕進卽爲牌招何如傳曰允
정조 19년
李肇源啓曰今乙卯年京外守令邊將薦擧單子依例捧入而其中應薦不薦人令該曹察推何如傳曰允
정조 19년
傳于李肇源曰同副承旨入侍
정조 19년
傳于洪仁浩曰近因慈殿氣候調攝之節壽靜殿補階姑爲未徹矣今則湯劑旣已停進明日當始役戶曹堂上郞官待開門率匠手待令承旨則二人依例來待於挹翠門近處
정조 19년
以慶尙監司趙鎭宅狀啓星州牧民家失火事傳于李儒慶曰有還與布者中戶以上停退小殘獨戶蕩滌事回諭
정조 19년
以黃海監司李泰永狀啓甕津府人物渰死事傳于李儒慶曰渰死人如有生前還布蕩減事回諭
정조 19년
李肇源以義禁府言啓曰日寒如此禁府刑曹時囚保放事命下矣時囚罪人徐有聞李允謙竝保放之意敢啓傳曰何必更囚竝特放可也
정조 19년
徐邁修啓曰卽者副校理李羲甲陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招校理金銑修撰李龜雲在外修撰徐有聞保放玉堂上下番俱空事甚未安校理李升運副校理申大尹副修撰金熙采牌招以爲推移入直之地何如傳曰允
정조 19년
徐邁修啓曰校理李升運副校理李羲甲申大尹副修撰金熙采牌不進罷職傳旨今方捧入而校理金銑修撰李龜雲副修撰李晴俱在外玉堂上下番俱空事甚未安修撰徐有聞卽爲牌招入直何如傳曰允
정조 19년
以校理李升運副校理李羲甲申大尹副修撰金熙采牌不進罷職傳旨傳于徐邁修曰只推
정조 19년
徐邁修啓曰校理李升運副校理李羲甲申大尹副修撰金熙采旣有只推之命竝卽牌招以爲推移入直之地何如傳曰允
정조 19년
徐邁修以禮曹言啓曰卽接宗廟署所報則今春奉審旬前當爲擧行而都提調洪樂性提調李𡊠俱以身病不得進參云令政院稟旨變通何如傳曰提調許遞令該曹口傳差出可也
정조 19년
吏曹口傳政事以李命植爲宗廟提調
정조 19년
傳于徐邁修曰泮儒應製居首賦二中一進士權新印朱書百選壯紙件一件二中二生員吳慶元表居首三下一進士金厚淵各新印朱書百選白紙件一件賦入格幼學崔炳遠等表入格閔師膺等五十七人內下紙筆墨分等施賞泮長率諸生來待使之頒賞
정조 19년
傳于徐邁修曰今日泮儒應製入格儒生皆令明日待令於殿座處所
정조 19년
李肇源以義禁府言啓曰明日擧動時各差備都事當爲備員都事姜世靖奪告身之代令該曹口傳差出以爲分排之地何如傳曰允
정조 19년
吏曹口傳政事以趙學敏爲禁府都事
정조 19년
兵曹以申大謙爲摠戎中軍
정조 19년
徐邁修以吏曹言啓曰全羅監司李書九狀啓靈巖郡守崔吉憲罷黜封啓而承政院以依嶺南金海等三邑守令例更觀來頭勤慢論勘與仍置間待畢糴後考實績更爲狀聞事題送矣本郡停餘還餉旣能準捧抄飢賑饋頗有條理可見其因警知勵隨處殫竭靈巖郡守崔吉憲姑爲仍置以責來效令該曹稟處事啓下矣道臣狀聞復以停餘準捧抄飢殫竭爲辭則災年守宰之遞易在所可恤今姑仍置何如傳曰允
정조 19년
徐邁修以禮曹言啓曰殿下卽阼二十年慈殿寶齡望六加上尊號景慕宮追上尊號慈宮寶齡周甲慈宮加上尊號合五慶慶科以有初試大庭試待秋成後設行事命下矣慶科庭試吉日令日官李廷馥推擇則文武初試來八月二十八日殿試來九月初四日放榜同月初十日卯時爲吉云以此日時知委京外而取考謄錄則癸亥年王世子冠禮慶科以有初試大庭試設行而取一千人乙丑年大殿入耆社慶科以有初試庭試設行而取五百人辛未年大王大妃殿上尊號慶科以有初試設行而取五百人乙亥年大王大妃殿加上尊號毓祥宮加上諡號大殿中宮殿上尊號慶科以有初試大庭試設行而取一千人矣今番則取幾人乎敢稟傳曰取五百人可也
정조 19년
李肇源以兵曹言啓曰傳曰臘月初六日以後至于春享展拜爲八次通計經宿爲十有二日隨駕軍兵之當寒勞役未有甚於近日如當慶禮之時例有慰悅三軍之擧觀武才別試射於渠輩不若中旬之陞禁陞斗昨冬亦有飭敎而尙不爲之訓局軍兵中旬園幸還宮後一兩日卽爲設行其餘軍門中旬與別試射間從願當爲之令各該營都提擧採議軍情論理草記龍虎營所管令兵判草記事分付事命下矣禁旅軍兵等處布諭傳敎辭意仍卽採問軍情則皆以中旬爲願依此設行何如傳曰允
정조 19년
李肇源以義禁府言啓曰忠淸監司李亨元狀啓內淸州牧使安廷鐸罪狀令攸司稟處事啓下矣安廷鐸時在任所云依例發遣府羅將拿來何如傳曰待畢賑拿來可也
정조 19년
李儒慶以刑曹言啓曰日寒如此禁府刑曹時囚保放事命下矣典獄署時囚中逆賊緣坐罪人一名傳敎罪人一名結案罪人四名殺獄罪人八名御寶僞造罪人一名印信僞造罪人二名傳敎僞造罪人一名大同米偸竊罪人一名俱是重罪輕囚中金洛僞印干連罪固不輕竝仍囚禁府書吏權宜平姑爲保放過齋後擧行備邊司所囚罪人奴順乭司憲府所囚金鳳龍放送本曹拘留罪人等亦卽放送之意敢啓傳曰知道
정조 19년
李肇源以禁衛營都提調意啓曰今二月初二日所下傳敎內臘月初六日以後至于春享展拜爲八次通計經宿爲十有二日隨駕軍兵之當寒勞役未有甚於近日如當慶禮之時例有慰悅三軍之擧觀武才別試射於渠輩不若中旬之陞禁陞斗昨冬亦有飭敎而尙不爲之訓局軍兵中旬園幸還宮後一兩日卽爲設行其餘軍門中旬與別試射間從願爲之令各該營都提擧採議軍情論理草記龍虎營所管令兵判草記事分付事命下矣依傳敎中旬與別試射間採議軍情則軍兵皆以中旬爲願從其願以中旬擧行何如傳曰允
정조 19년
李肇源以御營廳都提調意啓曰今二月初二日所下傳敎內臘月初六日以後至于春享展拜爲八次通計經宿爲十有二日隨駕軍兵之當寒勞役未有甚於近日如當慶禮之時例有慰悅三軍之擧觀武才別試射於渠輩不若中旬之陞禁陞斗昨冬亦有飭敎而尙不爲之訓局軍兵中旬園幸還宮後一兩日卽爲設行其餘軍門中旬與別試射從願當爲之令各該營都提擧採議軍情論理草記龍虎營所管令兵判草記事分付事命下矣依傳敎本廳軍兵等處詳問其所願則皆以中旬爲願云矣敢啓傳曰知道
정조 19년
李肇源以摠戎廳言啓曰臣於除拜之後本廳中軍李應爀謂有身病不卽來現紀律所在萬萬駭然爲先汰去何如傳曰允
정조 19년
正言閔師宣啓曰罪人克觀克泰以妖任之同氣凶謀逆節爛漫同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬罵天日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑新除授獻納李日運時在忠淸道瑞山地請斯速乘馹上來事下諭答曰不允下諭事依啓
정조 19년
大司成李晩秀疏曰伏以是歲親享聖孝益光徹曉將事淸蹕穩旋凡在駿奔之列擧切鰲抃之忱臣於昨夕班次忽伏奉國子新命驚惶悸恐五內失守歷宵而不知躬之所措夫虞廷之敎胄周官之成均尙矣勿論聖朝敦尙文學最重太學而學宮之事是職實主之自在祖宗盛際必取聲望足以矜式學術足以敎迪聰明足以鑑別爲一代之望者而授之雖人不逮昔官隨而輕而遴選之法固非漫官庶司之比顧今聖人右文師道在上二紀鳶魚之化蔚然日新而惓惓聖意每勤於端士趨變文體斯時也雖博士助敎之末僚尙宜妙簡其人況是職之古稱師儒之長乎又況兼銜新制責尤專而望尤峻乎念臣早失課業長益荒嬉學究秀才兩無所當而晩從蔭塗倖竊科第臣之自知人之見待直一常調下品耳今使之裒然據皐比之座與膠庠諸生揖讓進退則不亦辱聖簡玷名器而羞當世之士乎抑臣竊有至切之懇臣之父子兄弟蒙被天地罔極之恩頂踵造化終始生成身家之幸免顚沛皆我殿下攸賜而昨年以來隆渥異數荐降疊湊臣兄則西銓地部隔日拜命臣則宰列濫躋恩出匪分而一條淸銜又增益之本以單平之地遽作盈盛之門器滿則溢步疾則躓理之常也臣將以何材器耐此官職也除命之下闔門震懍臨淵集木未足爲喩噫先臣平日每以臣等之百無肖似竝列華顯兢兢之懼申申之誡言猶在耳今玆所被尤萬萬非如臣賤質所敢承當而臣之仰戴我殿下不啻如稚子之望慈父則以我殿下陶鎔臣庇保臣之至仁大德鞶帶之褫必不待臣言之畢矣院職牌召坐犯違逋一日虛縻尤增愧汗略具短章仰瀆崇聽片片肝肺毫無假飾伏乞聖慈曲垂體諒將臣新授大司成之任亟命鐫改以重官方以安微分千萬不勝大願臣無任云云答曰省疏具悉卿其勿辭行公
정조 19년
同義禁姜彝正疏曰伏以百祿鼎臻五慶咸湊聖孝增光寶命彌鞏祼薦又擧於仲朔鑾蹕穩旋於淸曉蹈舞頌抃小大惟均臣於向日閟宮咸造之班猥蒙銀臺除旨周旋於肅敬之地奔走於密邇之列手擎瑤牒與覩盛禮仰聖慕之如見以有事而爲榮懽欣自倍光寵已極不意廣慶之殊典亦及無似之賤品宰班特陞有隕自天臣於是惝怳悸恐五內失守不知所以自措也仍伏念臣庸憒譾劣最居人下半世鄕曲隨分退伏間登筵席觸事疎闇本末長短固是淵鑑之所悉燭而每荷陶甄之化曲費剪拂之私記識於冗散之中比數於任使之末輥到緋玉已踰涯分居常感戴有淚如瀉今玆誤恩又出於千萬夢想之外臣是何人受恩於聖明若是其偏且厚也夫亞卿之秩卽命德之器也自是朝家之所難愼者則其不可虛授而冒當也決矣臣身之倖濫猶屬私事恩典之屑越誠非細故臣於伊日身在賀班叩謝是急未遂循墻之義徒犯在梁之戒以惶以懼歷旬日而靡定金吾新命繼降不圖自顧義分無望承膺而適當齋日控籲路阻又値動擧陪扈義重出肅雖緣事會仍冒實愧私心玆敢略陳短章仰瀆崇嚴伏乞聖慈諒臣讓之非飾念名器之至重亟命收還臣新授資秩以重官方以安微分千萬幸甚臣無任云云答曰省疏具悉卿其勿辭行公
정조 19년
以大司憲具㢞掌令洪受浩持平李允行李東冕等辭職上疏傳于任希存曰還給不但擧措駭悖而已駭悖之外不誠英甚施以辱臺之律李肇源啓曰大司憲具㢞掌令洪受浩持平李允行李東冕等施以辱臺之律事命下矣以何傳旨捧入乎敢稟傳曰該府承旨不讀宋史乎從重推考原疏未下待啓下書塡次
정조 19년
景慕宮春享大祭親行敎是時報府亞獻官左議政兪彦鎬終獻官右議政蔡濟恭進幣瓚爵官吏曹判書尹蓍東奠幣瓚爵官吏曹參議朴宗甲薦俎官戶曹判書李時秀禮儀使禮曹判書李在學典祀官奉常正柳師模宮司令元在明堂上執禮行副司直尹行恁堂下執禮副司果韓用鐸執尊司成曺允遂大祝兵曹正郞洪樂游祝史校理李升運齋郞掌令洪受浩捧俎官戶曹正郞金履鎬盥洗位禮曹佐郞金裕己典籍尹行逵爵洗位禮曹佐郞朴鼎元典籍宋應望亞終獻盥洗位禮曹佐郞金乃默掌牲令典牲主簿張僴協律郞掌樂正李秉喆贊者引儀崔珽金東覽謁者兼引儀尹夔欽許㬘贊引引儀成殷柱兼引儀韓範毓祭監監察韓錫仁李瑞運
정조 19년
觀旂橋迎鑾儒生應製御考榜賦二中一進士權年三十七本安東居京父通德郞植朱書百選壯紙件一件二中生員吳慶元年三十二本海州居京父牧使在文朱書百選白紙件一件三上一幼學崔炳遠年三十本朔寧居京父折衝英翰三上生員金鎰年四十八本延安居果川父進士載恪各紙二卷筆三枝墨二笏三中一進士嚴喆年四十一本寧越居衿川父學生思愼生父學生思悌三中幼學金益鉉年三十三本金海居京父縣監獻祚進士洪始杰年三十四本南陽居陽城父幼學綎各紙一卷筆三枝墨一笏表倍畫三下一進士金厚淵年四十七本延安居京父進士鈺朱書百選白紙件一件三下生員閔師膺年四十六本驪興居京父折衝垠賦三下進士李㷞年四十本全州居京父通德郞殷賓進士李心永年五十二本牙城居天安父學生齊樞生父學生齊桓表倍畫草三下生員李命熙年四十三本德水居京父學生益彬生父學生復彬進士姜履元年三十二本晉州居京父府使忱賦草三下進士朴道敏年六十一本密陽居京父折衝瑀生員崔熽年六十三本朔寧居京父進士仁祐進士金碩鉉年四十九本金海居京父學生復祚進士成致商年四十七本昌寧居牙山父學生若天進士朴大崙年五十本高靈居陰竹父折衝弘覃各紙一卷表倍畫次上幼學沈英錫年二十九本靑松居京父通德郞㴛進士鄭得中年五十本草溪居南陽父進士禹錫生父學生師錫進士李廷植年三十五本全義居燕岐父通德郞潤𥛚各筆二枝墨一笏賦次上進士李基弘年四十七本廣州居京父同知尙琦生員李脩演年五十一本韓山居衿川父察訪光鼎進士洪偉年六十本南陽居扶安父僉知日恒生員兪宅贇年四十四本仁同居延安父學生弘祚進士李顯文年六十四本全州居淸州父學生沃夏進士兪漢寔年三十五本杞溪居京父縣令彦錥進士魚用升年六十一本咸從居公州父通德錫疇進士李復性年四十六本廣州居天安父學生鉉周進士閔令儒年三十二本驪興居華城父幼學邦任生父生員邦仁幼學趙道寬年五十七本楊州居京父學生彬生員金豐澤年三十本慶州居鍾城父學生庚煥進士李鼎基年六十七本韓山居楊根父學生翼重生員柳應繡年五十一本晉州居洪州父幼學彦徽進士宋文顯年五十二本鎭川居京父幼學弼休進士趙漢逵年五十三本楊州居京父同知榮旭進士李韶九年三十本完山居京父贈參判遠進士崔英弼年五十本江陵居襄陽父縣監昌迪生員李復心年四十二本全州居安城父學生晩松各筆二枝墨一笏賦草次上幼學李元祥年三十四本驪州居慶州父學生鼎夏生父學生鼎象進士蔡弘臣年四十六本平康居天安父通德郞綱夏生父通德郞亨夏生員林德鎭年三十七本羅州居長城父學生毅遠進士柳光烈年六十一本晉州居信川父同知泰葉進士孟欽圭年六十一本新昌居溫陽父學生躋遠幼學金載坤年四十八本光州居晉州父幼學弘漸進士盧錫圭年五十六本交河居南陽父通德郞必大生員吳鼎煥年三十九本羅州居務安父學生一相進上韓度裕年六十一本淸州居江華父學生德懋生員李周楨年四十六本固城居安東父學生弘輔生員李載寬年六十七本驪州居淸州父進士昱煥生員金冕鎭年四十本慶州居龍仁父幼學行簡進士韓羽奎年四十八本淸州居南陽父學生應一生員鄭日泰年三十六本迎日居交河父幼學世默進士曺錫履年三十九本昌寧居宜寧父進士命啓進士金道曾年七十二本安東居連山父學生昌孫進士李華延年三十五本延安居忠州父司果之聃生員洪晩榮年四十五本豐山居京父學生樂靜進士韓象洪年三十三本淸州居陰竹父通德郞榮鎭生員李光輔年三十八本全州居抱川父生員章懋幼學洪默淵年二十三本南陽居京父承旨景顔各筆二枝墨一笏
정조 19년
御題秦爐不入斬蛇劍賦進士權二中一讀史至于秦始撫予劍兮一笑不修德而自大虛用心而徒勞閃素靈於赤霄虐焰外而秋水謂寸鐵之無乎何尺鋩之遺也六王畢而枕高兵四海於一爐非是仁於止戈一其意於燒書侈鍾鐻而臥嬉曰我持維太阿金刀忽其炳靈是何物兮斬蛇一泗上之亭長弄天下之諱器靑虹鬪於三尺白精翻爲兩段提此劍而怒起恢游刃於八年誠天子之劍兮果何處焉得來鎔火爐以天地粧神欛夫造化燕爲鐔而楚鍔軒之戈而周銊神物自然歸眞灔灔染其腥血嬴爐外而別有何爾燒之不盡藏於沛而待時不與秦而通烟來百靈而呵禁籠五雲而護持縱其焰之太熾豈此刃之能銷乾坤廓於一揮奚徒敵乎萬夫皇所受於上天雖百秦而無奈書猶餘於籙圖劍豈無於水市金自躍而射斗光閃閃於宇宙浮雲決於一劍出以陳夫朝宮靡然入於爐炭獨也漏於神鋩繽蕭刀與信劍亦爭起而響應唉爾計之太愚豈人力之可容金人屹以十二劍自在於眞主若萬里之長城防外胡而生胡總評論其燒兵非徒愚也怯耳
정조 19년
御題擬漢群臣賀秦爐不入斬蛇劍表進士金厚淵三下一大寶有歸衣已定於周野神鋒難犯銷不得於秦爐冷灰徒飛良金自躍欽惟皇帝陛下屈群鬪智曆數在躬占大有之吉亨天不愛寶耻家人之産業地無立錐言念興龍之業有基實由斬蛇之劍在手素靈蜿蜿於澤畔成一統山河之功赤霄㶑㶑於匣中帶得三尺秋水之氣提出半夜寔歐治之所成陳諸大朝與周刀而共重第彼爐銷盡寸鐵而何處護得神鋩虐焰急於焚書那免崑玉之俱燼神物義不汚垢難如泗鼎之自沈雖云仁淬而義磨豈逃大索於天下莫曰神慳而地祕未保無恙於火中何幸過澤之劍光不入銷金之爐火精金屢鍊能避耽虎之肆威洪爐莫銷留待靈蛇之快斷蓋龍光射斗牛之氣允爲受命之符故鶉墟熾鬱攸之辰幸保肇業之器寧或霜刃之未試實應金刀之闡休漸鉛荊刀慮雖深於灰燼擒獲縛虎功則基於秋鋩銷九金之雄圖莫誇滄溟之揮鍔傳萬禩之深計堪笑鄒嶧之瘞鐔殆天授乎豈人力也伏念臣等俱以鹵鈍幸際洪昌從矢石間縱乏效勞之譽成帶礪誓只頌創業之休
정조 19년
乙卯二月初三日子時上詣景慕宮春享大祭入侍時行都承旨徐邁修行左承旨李晩秀行右承旨洪仁浩左副承旨任希存右副承旨李儒慶同副承旨李肇源假注書曺錫中徐俊輔記注官金良倜記事官吳泰曾檢校直閣南公轍以次侍立親祭時至上具冕服詣版位行再拜禮仍詣神位前行晨祼禮降復版位行再拜禮又詣神位前行初獻禮降復版位行再拜禮上曰獻官以下諸執事行步及擧行使之駿奔毋或遲緩可也亞終獻訖詣飮福位行飮福禮又詣望燎位行望燎還詣齋室改具遠遊冠絳紗袍上曰侍衛使之次次前進上曰明日翌日問安勿爲之出榻敎上乘輿出宮大門外降輿乘輦由弘化門明政門永淸門交泰門還內諸臣以次退出
정조 19년
乙卯二月初三日辰時上御重熙堂同副承旨入侍時同副承旨李肇源假注書吳泰曾記注官曺亨壽金良倜以次進伏訖上曰注書持此御題馳詣泮宮上下舍生應製以來可也賤臣承命出注書柳遠鳴追入進伏上曰王大妃殿進御加味六君子湯自明日停止出榻敎上曰右承旨左副承旨右副承旨入侍出榻敎遠鳴承命出傳行右承旨洪仁浩左副承旨任希存右副承旨李儒慶進伏上曰李羲甲上疏之如是爲說太不稱停昨日大臣入侍筵說未及聞知而然耶此疏還給上曰臺啓何以爲之云耶仁浩曰新啓則將以諸子散配爲之云矣上曰昨日旣縷縷下敎豈可如此耶諸臺盡爲出送只前啓捧入而設或避嫌亦勿捧入可也命書公事判付訖仍命退承史以次退出
정조 19년
行都承旨徐邁修坐直行左承旨李晩秀坐行右承旨洪仁浩坐左副承旨李儒慶坐直右副承旨任希存坐同副承旨李肇源坐注書鄭文始病一員未差假注書柳遠鳴仕直吳泰曾仕事變假注書尹致永仕
정조 19년
藥房提調沈煥之副提調徐邁修啓曰閟宮親祼誠禮克伸徹宵將事侵曉回鑾伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 19년
李肇源啓曰大司憲具㢞掌令洪受浩持平李允行李東冕姑未勘律執義宋煥箕在外掌令李心傳呈辭監察茶時之意敢啓傳曰知道
정조 19년
傳于徐邁修曰禮房承旨馳詣文廟奉審摘奸以來
정조 19년
任希存啓曰三品官之無得過三日循例請牌曾有飭敎而禮曹參議權裕除拜後過三日不爲出肅事體所在極爲未安從重推考仍卽牌招察任何如傳曰允
정조 19년
李肇源啓曰大司憲具㢞掌令洪受浩持平李允行李東冕施以辱臺之律事命下矣本院無可據律文令攸司稟處何如傳曰允
정조 19년
任希存啓曰戶曹判書李時秀特敎申飭之下謂有情勢終不承膺莫重命牌尙無去來事體所在萬萬未安從重推考何如傳曰允更爲牌招
정조 19년
以戶曹判書李時秀牌不進推考傳旨傳于任希存曰更爲牌招申飭來待違牌勿捧傳旨
정조 19년
徐邁修以禮曹言啓曰卽接宗廟署所報則新除授提調李命植有身病奉審無以擧行云令政院稟旨變通何如傳曰許遞令該曹口傳差出可也
정조 19년
吏曹口傳政事以趙瓊爲宗廟署提調
정조 19년
以禮曹參議權裕牌不進罷職傳旨傳于徐邁修曰只推
정조 19년
徐邁修啓曰副修撰金熙采逐出事命下矣校理李升運副校理申大尹李羲甲修撰徐有聞傳旨未下校理金銑修撰李龜雲副修撰李晴俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰昨日新入者未得聞再昨次對時懸法之新式事勢似然與都憲事有間放逐之命勿施牌招直入
정조 19년
傳于任希存曰發遣吏郞諸執事淸齋與否摘奸以來
정조 19년
李晩秀以備邊司言啓曰王言一出置郵傳命況赦令之重且急乎向日罪人放秩傳敎判下之後今至一旬有餘而聞畿營狀聞尙不來呈未知其委折詳覈於秋曹及畿營則秋曹關文今月初二日始爲到付於畿營而關辭中無狀聞二字畿營怪問於秋曹則秋曹答通以爲罪人樂鉉雖以放判下此罪人不可徑放自下拔去故狀聞一款果不得知委狀聞與否惟在營門之量處云云樂鉉之不宜蒙放而濫入放秩國言皆然秋堂如有所見則一番陳疏以效執藝之義容或可矣而不此之爲傳敎判下中明有放秩某某之名而初旣掩置有若不可奉行者然末乃不得已知委而任自刪拔實是前所未聞況狀聞二字初不提及推委於外營寧有如許事體乎傳敎之許久掩匿狀聞之欲諉他人固是萬萬驚駭而至於王言之自下惟意存拔此不但以有關紀綱言此例一開則流弊將至何境旣聞事狀之後決不可尋常處之秋曹當該堂上亟施極邊定配之典俾知嚴畏最初傳敎掩置之該堂亦爲竄配以懲日後何如傳曰允
정조 19년
乙卯二月初四日辰時上詣壽靜門殿座入侍時行左承旨李晩秀同副承旨李肇源假注書吳泰曾記注官曺亨壽金良倜以次侍立訖上乘輿出交泰門由延生門至明光門前路上曰昨日應製入格儒生皆整齊以待乎晩秀曰皆整齊于通化門外矣上曰諸生以試等爲班次序立于門內一一前奏姓名可也應製入格儒生進士權生員吳慶元幼學崔炳遠生員金鎰進士嚴喆幼學金益鉉進士洪時杰金厚淵生員閔師膺進士李㷞李心永生員李命熙進士姜履元朴道敏生員崔熽進士金碩鉉成致商朴大崙幼學沈英錫進士鄭得中李廷植李基弘生員李脩演進士洪偉生員兪宅贇進士李顯文兪漢寔魚用升李復性閔令儒幼學趙道寬生員金豐澤進士李鼎基生員柳應繡進士宋文顯趙漢逵李韶九崔英弼生員李復心幼學李元祥進士蔡弘臣生員林德鎭進士柳光烈孟欽圭幼學金載坤進士盧錫圭生員吳鼎煥進士韓度裕生員李周楨李載寬金冕鎭進士韓羽奎生員鄭日泰進士曺錫履金道曾李華延生員洪晩榮進士韓象洪生員李光輔幼學洪默淵等以次前對上曰權之能文予已知之承旨見吳慶元之科作乎晩秀曰未及見矣上曰善做矣次至姜履元上曰每榜輒魁今番抑之爲低等矣次至李韶九上曰汝之筆劃近雖大勝而不能如乃兄之有眞氣前右相以平安監司猶書朔書汝亦聞知否大司成體畫旣令閣中效習在汝爲師席汝亦從今臨習其書法一月三十張寫冊以進可也上命頒賞後竝退去上曰承旨之兄有試策之賞已爲祗受乎肇源曰未及承領矣上曰以大鹿皮卽爲頒給事分付弓房上曰承旨之子爲監試初試乎肇源曰初試則未能而正月得男子矣上曰抱孫早矣錫以何名肇源曰臣父初見曾孫故錫名以曾樂矣上曰重臣眞是福人矣上曰都承旨入侍賤臣承命出傳都承旨徐邁修進前上仍詣壽靜門敎邁修曰戶曹判書出牌亞堂及郞廳先爲率匠手入撤補階可也上命書傳敎曰慈殿所御壽靜殿看役事體何等莫重而謂有情勢替使亞堂擧行分義萬萬未安戶曹判書李時秀從重推考卽爲牌招使之來待上命戶曹堂郞承史竝宣饌上曰戶曹參判過年限乎允亨曰已踰七十矣上曰朱書百選一秩宣賜可也邁修曰近日三司處分每多過中而昨夜金熙采事恐是摧折之太過矣上曰日前筵席亦已諭之而大抵近日恇怯成俗凡係懲討不論界限予亦非不知昨日處分之萬萬過中而蓋亦不得已也不如是無以懲之平城之圍非干戚之舞所解矣且忠質文亦有所損益嚴討與緩討各有隨時處分而在今時措之義亦有所酌量者矣上曰畿營狀啓連爲催促可也刑曹依例擧行後畿營狀聞而將自廟堂勘罪其前卽爲擧行之地分付可也上由宜春門還內諸臣以次退出
정조 19년
行都承旨趙尙鎭牌不進行左承旨李晩秀內閣直行右承旨李益運坐左副承旨任希存坐右副承旨蔡弘遠坐直同副承旨李肇源坐直注書鄭文始病一員未差假注書曺錫中奉命進去吳泰曾仕直事變假注書尹致永仕
정조 19년
柳遠鳴差祭代以趙萬元爲假注書
정조 19년
傳于任希存曰左副承旨馳詣社稷奉審摘奸以來
정조 19년
李肇源啓曰新除授承旨李益運方在罷散中何以爲之敢稟傳曰敍用
정조 19년
以刑曹判書洪檍定配傳旨傳于李肇源曰廟堂草記別無區別判書參判之語而長堂三堂適多遞易始終與聞卽亞堂也論其罪犯有浮而無歇則及見現告未免獨漏雖似微事亦關刑政昨夜所以屢詢於政院者也誤捧現告之該房承旨曲循不察之都承旨竝遞差問于該曹更爲捧入
정조 19년
承旨前望單子入之趙尙鎭蔡弘遠落點
정조 19년
李肇源啓曰都承旨趙尙鎭牌不進推考傳旨今方捧入而明日惠陵忌辰祭傳香禮房承旨當爲齋宿所當更請牌招而拘於廳規不得請牌何以爲之敢稟傳曰牌招
정조 19년
以右副承旨蔡弘遠牌不進罷職傳旨傳于李肇源曰只推更爲牌招
정조 19년
兵曹口傳政事副司直徐邁修
정조 19년
傳于任希存曰左承旨入侍
정조 19년
傳于任希存曰整理堂上入侍